De peste 100 de ani,
companiile telefonice oferă guvernelor asistență pentru ascultarea convorbirilor.
Mult timp, acest proces a fost făcut manual.
Supravegherea se făcea manual și firele erau conectate manual.
Apelurile se înregistrau pe bandă.
Dar ca în multe alte industrii,
apariția computerului a schimbat tot.
Companiile de telefonie au încorporat tehnica de supraveghere
chiar în nucleul rețelelor.
Vreau să conștientizăm:
telefoanele noastre și rețelele folosite
au fost concepute pentru a putea fi interceptate.
În primul rând pentru asta.
Înseamnă că atunci când vorbiți cu partenerul vostru,
cu copiii, colegii sau cu doctorul vostru la telefon,
cineva poate să asculte.
Acel cineva poate fi guvernul vostru;
poate fi guvernul altei țări, un serviciu extern de informații,
un hacker, un răufăcător, un hărțuitor
sau oricine altcineva care accesează sistemul de interceptare,
care sparge sistemul de interceptare al companiilor telefonice.
În timp ce pentru companiile de telefonie tehnologia de interceptare e o prioritate,
nu este și pentru cele din Silicon Valley.
Tot mai mult, în ultimii ani,
companiile din Silicon Valley au încorporat tehnologie de criptare
în produsele lor de comunicare,
care face interceptarea extrem de dificilă.
De exemplu, mulți dintre dvs. aveți un iPhone
și dacă folosiți iPhone-ul pentru a trimite un mesaj
altor persoane care au un iPhone,
mesajele acelea nu pot fi interceptate cu ușurință.
De fapt, potrivit Apple,
nici măcar ei nu pot vedea mesajele text.
La fel, dacă folosiți FaceTime pentru apelurile audio
sau apelurile video cu prieteni sau cei dragi,
nici acestea nu pot fi interceptate ușor.
Nu doar Apple face asta.
WhatsApp, care este deținut acum de Facebook
și folosit de sute de milioane de oameni,
a încorporat în acest produs tehnologie puternică de criptare,
adică locuitorii Sudului Global pot comunica cu ușurință,
fără ca guvernele lor autoritare
să le intercepteze mesajele.
Așa că după 100 de ani în care au putut asculta orice convorbire
oricând, oriunde,
vă închipuiți că funcționarii guvernamentali nu sunt încântați.
Asta se întâmplă de fapt.
Cei din guvern sunt foarte furioși.
Nu sunt furioși pentru că acum există aceste tehnologii de criptare.
Ce îi deranjează cel mai mult
este că aceste companii au introdus tehnologia de criptare
făcând-o disponibilă în mod implicit.
Important e faptul că e implicit.
Pe scurt, companiile din domeniul tehnologiei au democratizat criptarea.
Reprezentanții guvernelor, ca prim-ministrul britanic David Cameron,
sunt de părere că toate comunicațiile – e-mail-uri, mesaje, apeluri telefonice –
ar trebui să poată fi accesate de către guverne,
iar criptarea îngreunează acest lucru.
În ceea ce mă privește, le înțeleg punctul de vedere.
Trăim vremuri periculoase, într-o lume primejdioasă
și chiar există oameni foarte răi.
Există teroriști și amenințări serioase la securitatea națională
pe care bănuiesc că vrem cu toții ca FBI și NSA să le monitorizeze.
Dar monitorizarea aceasta are un cost.
Motivul este că nu există laptop special pentru teroriști
sau telefon pentru traficanți.
Folosim cu toții aceleași dispozitive de comunicare.
Asta înseamnă că dacă apelurile traficanților de droguri
sau ale teroriștilor pot fi interceptate,
la fel pot fi și ale noaste, ale tuturor.
Cred că trebuie să ne întrebăm:
ar trebui ca toți să folosim dispozitive care permit interceptarea?
Scenariul spargerii sistemelor de interceptare despre care am vorbit
nu este imaginar.
În 2009
sistemele de monitorizare pe care Google și Microsoft le-au incorporat în rețele
– sisteme pe care le foloseau pentru a răspunde cererilor de monitorizare
venite de la poliție –
au fost compromise de guvernul chinez,
care dorea să afle
care dintre agenții lor erau monitorizați de guvernul SUA.
În mod similar,
în 2004 sistemul de interceptare încorporat în rețeaua Vodafone Grecia,
a fost compromis de o entitate necunoscută
și posibilitatea de interceptare
a fost aplicată asupra prim-ministrului și guvernului grec.
Nu s-a aflat niciodată ce guvern sau ce hackeri au făcut asta.
asta e problema reală cu aceste programe de interceptare
sau „uși dosnice".
Dacă încorporezi o "ușă osnică" într-o rețea sau într-un program,
nu poți controla cine o va folosi.
Nu poți controla
dacă va fi folosită doar de cei care sunt de partea ta,
de băieții buni sau de băieții răi.
Din acest motiv, cred că cel mai bine e ca rețelele
să fie cât mai securizate cu putință.
Da, asta înseamnă că pe viitor, criptarea va îngreuna interceptarea.
Înseamnă că polițiștilor le va fi mai greu să-i prindă pe băieții răi.
Dar alternativa este să trăim într-o lume
în care toate apelurile și mesajele pot fi interceptate
de infractori, hărțuitori și servicii secrete ale altor țări.
Iar eu nu vreau să trăiesc într-o astfel de lume.
Chiar acum aveți probabil resursele
pentru a contracara multe moduri de interceptare
disponibile chiar pe telefon, chiar în buzunarul dvs.,
doar că nu realizați cât de puternice și sigure sunt,
sau cât de vulnerabile sunt modurile în care ați comunicat până acum.
În concluzie, mesajul meu este următorul:
Trebuie să folosim aceste programe.
Trebuie să ne securizăm apelurile.
Trebuie să ne securizăm mesajele.
Vreau să folosiți aceste programe.
Vreau să le spuneți celor dragi, vreau să le spuneți colegilor:
Folosiți programele de comunicare criptate.
Nu le folosiți doar fiindcă sunt ieftine și accesibile,
ci pentru că sunt sigure.
Vă mulțumesc!
(Aplauze)